b'\n_START_ARTICLE_\nGrad Vi\xc5\xa1nja Gora\n_START_SECTION_\nZgodovina\n_START_PARAGRAPH_\nGrad se v zgodovinskih listinah prvi\xc4\x8d omenja leta 1154 kot castello Wichselberg. Grad, ki so ga dali zgraditi Vi\xc5\xa1njegorski gospodje, je predstavljal njihov mati\xc4\x8dni grad. Ta rodbina, ki se prvi\xc4\x8d omenja leta 1136, je bila do celjskih grofov ena najpomembnej\xc5\xa1ih fevdalnih rodbin na slovenskih tleh. Potem ko je rodbina v za\xc4\x8detku 13. stoletja izumrla, so grad prevzeli njihovi dedi\xc4\x8di, grofje Ande\xc5\xa1ki, za njimi pa Babenber\xc5\xbeani in nato Spanheimi._NEWLINE_Ulrik III. Spanheimski je z listino iz leta 1250 grad izro\xc4\x8dil oglejskemu patriarhu Bertoldu Ande\xc5\xa1kemu. Tako je od leta 1251 naprej v gradu \xc5\xbeivel dr\xc5\xbeavni vikar Majnhard Gori\xc5\xa1ki. Kljub temu pa je grad \xc5\xa1e naprej ostal v lasti Spanheimov, ti pa ga niso podeljevali v fevd, temve\xc4\x8d so ga upravljali preko gradi\xc5\xa1\xc4\x8danov._NEWLINE_V listini iz leta 1311 je zapisano, da je bil grad takrat v lasti koro\xc5\xa1kih vojvod, sredi 14. stoletja pa je bil \xc5\xbee v lasti Habsbur\xc5\xbeanov. Ti so ga \xc5\xa1e pred letom 1386 prodali Celjanom. Po izumrtju Celjskih grofov 1456 je grad Vi\xc5\xa1nja Gora postal de\xc5\xbeelnokne\xc5\xbeji grad. Leta 1573 je tedanji lastnik gradu, nadvojvoda Karl Vi\xc5\xa1njo Goro prodal grofu Juriju Khislu, ta pa ga je kasneje prodal rodbini Moscon. Zadnji lastnik gradu so postali Auerspergi, ki so grad kupili leta 1631. Grad je bil opu\xc5\xa1\xc4\x8den v 18. stoletju in je kmalu propadel, kamenje iz njegovih zidov pa so prebivalci Vi\xc5\xa1nje Gore uporabili za gradnjo svojih hi\xc5\xa1.\n_START_SECTION_\nArhitektura\n_START_PARAGRAPH_\nGrad Vi\xc5\xa1nja Gora je bil sestavljen iz stanovanjskega stolpa kvadratne oblike, ozke stavbe zahodno od njega, obzidja in vmesnega prostora, ki je bil najverjetneje grajsko dvori\xc5\xa1\xc4\x8de. Vhod v grad je bil s severne strani, vhod v stolp, ki se je dvigal tri ali \xc5\xa1tiri nadstropja visoko, pa je bil mo\xc5\xbeen samo skozi stavbo zahodno od njega.'